‘SAUK-werknemers betaal weer die prys vir slegte bestuursbesluite’SAUK-gebou in Kaapstad Foto: Maroela Media Solidariteit het Maandag gesê werknemers moet weereens die spit afbyt vir swak bestuursbesluite en die plundering wat die SAUK lamlê. Die vakbond is van voorneme om die afleggingsproses wat nou by die SAUK aan die gang is, te beveg. Dit volg nadat SAUK-werknemers op 29 Oktober 2018 in kennis gestel is van ŉ afleggingsproses wat die uitsaaier onderneem en waarin tot 981 werknemers en sowat 1 200 vryskutwerknemers hul werk kan verloor. Daar word onder meer aangevoer dat die onregmatige optrede van die voormalige uitvoerende bestuur ŉ rede vir die afleggings is. Volgens Anton van der Bijl, hoof van arbeidsregdienste by Solidariteit, is dit verregaande dat iemand soos Hlaudi Motsoeneng, wat die SAUK miljoene rande gekos het, skotvry daarvan afkom. “Die afleggingsproses wat die SAUK onderneem is, om die minste te sê, belaglik. Werknemers moes die hoogste prys vir bestuur se besluite tydens die hele Hlaudi Motsoeneng-diktatorskapdebakel betaal. Dit lyk of die werknemers nou weer nóg ŉ prys moet betaal vir daardie besluite, terwyl die persone wat die besluite geneem het tot nou toe geen sent daarvoor betaal het nie. Ek kan regtig nie sien hoe die SAUK met so ŉ proses kan voortgaan as hulle nie eers alle alternatiewe om so ’n proses te voorkom, uitgeput het nie. Sulke stappe sou byvoorbeeld insluit om Motsoeneng vir die verkwiste geld te dagvaar.” Van der Bijl voeg by dat hierdie proses wesenlik prosedureel en substantief onbillik teenoor die werknemers van die SAUK is. “Wetgewing skryf sekere prosedurele vereistes voor vir die doeleindes van kennisname en konsultering, wat insluit die reg van ŉ vakbond wat lede verteenwoordig om aan so ŉ proses deel te neem. Solidariteit, wat inderdaad lede by die SAUK verteenwoordig, is tot op hede heeltemal geïgnoreer in die proses,” het hy bevestig.